เชียร์ซื้อหุ้นBTSรับปันผล6%นาน3ปี
โดย...ทีมข่าวหุ้น-ตลาดทุน
29 พ.ค. 2556

โดย...ทีมข่าวหุ้น-ตลาดทุน
บริษัท บีทีเอส กรุ๊ป โฮลดิ้งส์ (BTS) แจ้งนโยบายแจกเงินปันผลใหม่ สำหรับ 3 ปีข้างหน้าใหม่ โดยจะจ่ายเป็นเงินสดรวมไม่น้อยกว่า 2.1 หมื่นล้านบาท (จ่ายจากกำไรพิเศษจากธุรกรรม BTSGIF และกำไรจากการดำเนินงาน) 
ทั้งนี้ บริษัทจะทยอยแบ่งจ่ายเป็นไม่น้อยกว่า 6,000 ล้านบาท สำหรับงวดปี 2556/2557 (เม.ย. 2556-มี.ค. 2557 ไม่น้อยกว่า 7,000 ล้านบาท สำหรับงวดปี 2557/2558 และไม่น้อยกว่า 8,000 ล้านบาท สำหรับงวดปี 2558/2559 
นักวิเคราะห์บริษัทหลักทรัพย์เมย์แบงก์ กิมเอ็ง (ประเทศไทย) คงคำแนะนำ “ซื้อ” และให้ราคาเป้าหมายที่ 12.30 บาท ไม่เปลี่ยนแปลง ภายหลังจากบริษัทประกาศผลประกอบการงวดปี 2555-2556 (เม.ย. 2555-มี.ค. 2556) ทั้งสิ้น 2,500 ล้านบาท เพิ่มขึ้น 18.2% จากช่วงเดียวกันปีก่อน และรายได้รวมเพิ่ม 34.4% เป็น 1 หมื่นล้านบาท 
ขณะเดียวกัน BTS ประกาศจ่ายเงินปันผลอีก 1 งวด ที่ 0.045 บาท/หุ้น (XD 14 มิ.ย.) รวมกับปันผล 2 ครั้งก่อนหน้าที่ 0.343 บาท/หุ้น ทำให้งวดปี 2555/2556 จะจ่ายเงินปันผลทั้งสิ้น 0.388 บาท/หุ้น คิดเป็นผลตอบแทน 4.8% 
สำหรับนโยบายเงินปันผลใน 3 ปีข้างหน้านั้น เมื่อหักคาดกำไรปกติ 3 ปีข้างหน้าของเมย์แบงก์ กิมเอ็ง ที่ 8,200 ล้านบาทออกไป จะมองได้ว่าใน 2.1 หมื่นล้านบาทนี้ คิดเป็นปันผลพิเศษราว 1.28 หมื่นล้านบาท ซึ่งเมื่อคิดลดกระแสเงินสดกลับมาเป็นมูลค่าปัจจุบันที่ 1.14 หมื่นล้านบาท ก็เห็นว่าสูงกว่าที่คาดไม่มากนัก 14% (บล.เมย์แบงก์ กิมเอ็ง คาดไว้ที่ 1 หมื่นล้านบาท จ่ายครั้งเดียวในเดือน ส.ค. 2556) แต่แนวทางนี้มีจุดอ่อนสำคัญคือเป็นการทยอยจ่ายใน 3 ปีข้างหน้า อาจสร้างความผิดหวังระยะสั้นให้กับตลาด
แนวโน้มผลการดำเนินงานงวด 1 ปี 2556/2557(เม.ย.-มิ.ย.) มีแนวโน้มขยายตัวต่อเนื่องจากจำนวนผู้โดยสารที่ขยายตัวเป็นลำดับ ผนวกกับการปรับขึ้นราคาตั๋วโดยสารที่จะมีผลตั้งแต่วันที่ 1 มิ.ย.เป็นต้นไป รวมไปถึงคาดจะมีการบันทึกรายการทางบัญชีเกี่ยวกับการขายรายได้ค่าโดยสารสุทธิในอนาคตที่จะเกิดขึ้นให้แก่ BTSGIF อีกด้วย
คำแนะนำมองว่าการปรับวิธีการจ่ายปันผล แม้ไม่ได้ทำให้ Valuation บนปัจจัยพื้นฐาน เปลี่ยนไปอย่างมีนัยสำคัญเนื่องจากเงินสดยังคงอยู่ในมือของ BTS แต่ประเด็นที่สำคัญคือ การสร้างความผิดหวังให้กับตลาดในระยะสั้น ขณะที่การถือเงินสดในมือเกือบ 4 หมื่นล้านบาท แลกกับดอกเบี้ยรับเพียง 3% อาจดูว่า BTS เสียโอกาสในการที่จะสร้างผลตอบแทนได้มากกว่านี้ ดังนั้นมองว่าจะเกิดจิตวิทยาเชิงลบต่อราคาหุ้นในช่วงนี้ 
อย่างไรก็ดี ไม่คิดว่าราคาจะปรับตัวลงมาก เนื่องจากผลตอบแทนเงินปันผลใน 3 ปีนี้ ยังคงอยู่ในระดับสูงเฉลี่ย 7.8% ต่อปี และจะสูงขึ้นอีกเมื่อราคาหุ้นปรับตัวลง อย่างไรก็ดี ภาพระยะกลางของ BTS มีแนวโน้มจะขาดตัวเร่ง ทำให้การลงทุนจะเป็นลักษณะของการลงทุนเพื่อรับเงินปันผล และรอการลงทุนรถไฟฟ้าสายถัดไป 
นักวิเคราะห์ บล.เอเซีย พลัส ระบุว่าปรับนโยบายเงินปันผลหนุนอัตราผลตอบแทน 3 ปีข้างหน้าเกิน 6% ต่อปี (คิดเป็นเงินปันผลต่อหุ้นที่ 0.50 0.58 และ 0.67 บาทต่อหุ้น) จึงยังคงแนะนำ “ซื้อ” ให้มูลค่าหุ้น 10 บาท 
ฝ่ายวิจัยยังคงประมาณการกำไรสุทธิในปี 2556/ 2557 ที่ 1.3 หมื่นล้านบาท เพิ่มขึ้น 5.5 เท่าจากปีบัญชีก่อน ขณะที่คาดกำไรปกติปี 2556/2557 จะอยู่ที่ 2,800 ล้านบาท เติบโต 86% จากผลตอบแทนนำเงินสดไปลงทุนและธุรกิจรองที่สดใส